Arthur Greenwood
Arthur Greenwood, 1880-1954, britisk politiker. Greenwood var især kendt for sin modstand mod den britiske regerings eftergivende politik over for de højreorienterede diktaturer i 1930'erne. Han var Labours talsmand i debatten i Underhuset efter det tyske angreb på Polen i september 1939, og i sin tale insisterede han på, at det var Storbritanniens pligt at imødegå den tyske aggression. Greenwood var i 1940-42 medlem af Churchills krigsregering, og i 1945-47 havde han forskellige poster i Attlees Labourregering.